CELEX: 32022R0425
Language: lv
Date: 2022-03-14 00:00:00
Title: Komisijas Īstenošanas regula (ES) 2022/425 (2022. gada 14. marts), ar ko Īstenošanas regulu (ES) 2019/947 groza attiecībā uz pārejas datumu atlikšanu dažu bezpilota gaisa kuģu sistēmu izmantošanai “atvērto” operāciju kategorijā un attiecībā uz ekspluatācijas, ko veic tiešredzamības robežās vai ārpus tām, standarta scenāriju piemērošanas datuma atlikšanu (Dokuments attiecas uz EEZ)

15.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 87/20
               
            
         KOMISIJAS ĪSTENOŠANAS REGULA (ES) 2022/425
         (2022. gada 14. marts),
         ar ko Īstenošanas regulu (ES) 2019/947 groza attiecībā uz pārejas datumu atlikšanu dažu bezpilota gaisa kuģu sistēmu izmantošanai “atvērto” operāciju kategorijā un attiecībā uz ekspluatācijas, ko veic tiešredzamības robežās vai ārpus tām, standarta scenāriju piemērošanas datuma atlikšanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 57. pantu,
         tā kā:
         
                     (1)
                  
                  
                     Saskaņā ar Komisijas Īstenošanas regulas (ES) 2019/947 (2) 20. pantu bezpilota gaisa kuģu sistēmas (UAS), kuras neatbilst Komisijas Deleģētajai regulai (ES) 2019/945 (3) un nav privāti būvētas, ir atļauts turpināt izmantot “atvērto” operāciju kategorijā ar noteiktiem ierobežotas ekspluatācijas nosacījumiem, ja tās ir laistas tirgū pirms 2023. gada 1. janvāra. Saskaņā ar Īstenošanas regulas (ES) 2019/947 22. pantu UAS, kuras neatbilst Deleģētās regulas (ES) 2019/945 pielikuma 1.–5. daļas prasībām, ir atļauts izmantot “atvērto” operāciju kategorijā tikai ar noteiktiem ierobežotas ekspluatācijas nosacījumiem pārejas periodā, kas beidzas 2023. gada 1. janvārī.
                  
               
                     (2)
                  
                  
                     Saskaņā ar Īstenošanas regulas (ES) 2019/947 23. panta 2. punktu no 2023. gada 3. decembra dalībvalstis UAS ekspluatantu deklarācijas saskaņā ar minētās īstenošanas regulas 5. panta 5. punktu var pieņemt tikai par ekspluatāciju, kas atbilst vienam no diviem standarta scenārijiem, vai nu tiešredzamības robežās virs kontrolētas zemes teritorijas apdzīvotā vidē, vai ārpus tiešredzamības robežām ar gaisa telpas novērotājiem virs kontrolētas zemes teritorijas mazapdzīvotā vidē, kā noteikts minētās īstenošanas regulas pielikuma 1. papildinājumā.
                  
               
                     (3)
                  
                  
                     Daži no saskaņotajiem standartiem, kuri attiecas uz prasībām, kas piemērojamas C0 līdz C6 klases UAS ekspluatācijai “atvērto” operāciju kategorijā vai saskaņā ar standarta scenārijiem, kā arī uz tiešo attālināto identifikāciju, varētu nebūt pieejami ātrāk kā 2023. gada vidū. Bez minētajiem saskaņotajiem standartiem UAS ražotāji saskartos ar praktiskām grūtībām, kas traucē pirms Īstenošanas regulas (ES) 2019/947 22. pantā paredzētā pārejas perioda beigām laist tirgū prasībām atbilstīgas UAS.
                  
               
                     (4)
                  
                  
                     Tāpēc Īstenošanas regulas (ES) 2019/947 20. un 22. pantā paredzētie termiņi ir jāpagarina, lai nodrošinātu, ka saskaņotie standarti, kuri attiecas uz prasībām, kas piemērojamas C0 līdz C6 klases UAS, pirms minēto termiņu beigām ir pieejami UAS ražotājiem un ekspluatantiem. Ir jāatliek arī datums, no kura sāk piemērot divus standarta scenārijus, kas izklāstīti minētās īstenošanas regulas pielikuma 1. papildinājumā, lai nodrošinātu, ka minētie saskaņotie standarti ir pieejami, pirms dalībvalstis var pieņemt deklarācijas par ekspluatāciju, kas atbilst minētajiem standarta scenārijiem. Līdz tam dalībvalstīm vajadzētu būt iespējai pieņemt UAS ekspluatantu deklarācijas saskaņā ar minētās īstenošanas regulas 5. panta 5. punktu, pamatojoties uz valsts standarta scenārijiem vai līdzvērtīgiem scenārijiem.
                  
               
                     (5)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. pantu izveidotā komiteja,
                  
               IR PIEŅĒMUSI ŠO REGULU.
         
            1. pants
            Īstenošana regulu (ES) 2019/947 groza šādi:
            
                        1)
                     
                     
                        regulas 20. pantā datumu “2023. gada 1. janvāra” aizstāj ar datumu “2024. gada 1. janvāra”;
                     
                  
                        2)
                     
                     
                        regulas 22. panta ievadfrāzi aizstāj ar šādu:
                        “Neskarot 20. pantu, tādas UAS, kuras neatbilst Komisijas Deleģētās regulas (ES) 2019/945 (*1) pielikuma 1.–5. daļas prasībām, ir atļauts izmantot “atvērto” operāciju kategorijā pārejas periodā, kas beidzas 2023. gada 31. decembrī, ievērojot šādus nosacījumus:
                        
                           (*1)  Komisijas Deleģētā regula (ES) 2019/945 (2019. gada 12. marts) par bezpilota gaisa kuģu sistēmām un trešo valstu bezpilota gaisa kuģu sistēmu ekspluatantiem (OV L 152, 11.6.2019., 1. lpp.).”;"
                        
                     
                  
                        3)
                     
                     
                        regulas 23. panta 2., 3. un 4. punktu aizstāj ar šādiem:
                        
                           “2.   Regulas 5. panta 5. punktu piemēro no 2024. gada 1. janvāra.
                        
                        
                           3.   Pielikuma UAS.OPEN.060. punkta 2. apakšpunkta g) punktu un UAS.SPEC.050. punkta 1. apakšpunkta l) punkta i) apakšpunktu piemēro no 2022. gada 1. jūlija un pielikuma UAS.SPEC.050. punkta 1. apakšpunkta l) punkta ii) apakšpunktu piemēro no 2024. gada 1. janvāra.
                        
                        
                           4.   Neskarot 21. panta 1. punktu, līdz 2023. gada 31. decembrim dalībvalstis var pieņemt UAS ekspluatantu deklarācijas saskaņā ar 5. panta 5. punktu, pamatojoties uz valsts standarta scenārijiem vai līdzvērtīgiem scenārijiem, ja minētie valsts scenāriji atbilst pielikuma UAS.SPEC.020. punkta prasībām.
                           Šādas deklarācijas zaudē spēku no 2026. gada 1. janvāra.”
                        
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 14. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 212, 22.8.2018., 1. lpp.
         
         
            (2)  Komisijas Īstenošanas regula (ES) 2019/947 (2019. gada 24. maijs) par bezpilota gaisa kuģu ekspluatācijas noteikumiem un procedūrām (OV L 152, 11.6.2019., 45. lpp.).
         
            (3)  Komisijas Deleģētā regula (ES) 2019/945 (2019. gada 12. marts) par bezpilota gaisa kuģu sistēmām un trešo valstu bezpilota gaisa kuģu sistēmu ekspluatantiem (OV L 152, 11.6.2019., 1. lpp.).